આજનો દિવસ સવિશેષપણે યાદ આવે છે. તે સમયે અમે સેવાદળમાં કામ કરતા હતા. તે દિવસે હું સેવાદળ કાર્યાલયમાંથી ઘેર ગયો અને થોડી જ વારમાં ફોન આવ્યો કે વસંતભાઈ હેગિષ્ટે અને રજબભાઈ જમાલપુર જવા નિકળ્યા છે, જ્યાં સખ્ત કોમી તોફાન હતું. હું તરત જ કોંગ્રેસ હાઉસ ગયો અને થોડી વારમાં તેઓ શહિદ થયાના સમાચાર આવ્યા. કોંગ્રેસ હાઉસમાં જબરદસ્ત સન્નાટો છવાઈ ગયો. વસંતભાઈના પરિવાર સાથે અમારે અંગત સબંધ હતો એટલે અમે તેમને ત્યાં ગયા.